Kernkragramp ‘onwaarskynlik’; Kaapstad beplan nieteminDie Stad Kaapstad se noodoefening. (Foto: Verskaf) Die Stad Kaapstad het Donderdag ŉ noodoefening gekoördineer ter voorbereiding van ’n kernkragvoorval sou só ’n ramp hom ooit by die Koeberg-kernkragstasie buite Atlantis afspeel. “Hoewel dit onwaarskynlik is dat ’n kernkragvoorval by Koeberg sal plaasvind, is dit die moontlikheid daarvan wat ons beste voorbereiding verg,” sê Eckardt Winks, uitvoerende ondersteuningsbeampte by die Stad Kaapstad se direktoraat veiligheid en sekuriteit. Volgens Winks word die metro se reaksie met elke noodoefening krities beoordeel. Die risiko rakende die verspreiding van fopnuus op sosiale media wat aanleiding gee tot wydverspreide paniek en chaos is tydens vandag se noodreaksie geïdentifiseer. Dié noodoefening vind minstens een keer per jaar plaas en behels ŉ multidissiplinêre benadering. Die metro se verskeie departemente sowel as eksterne belanghebbendes soos die Suid-Afrikaanse Nasionale Weermag, die Suid-Afrikaanse Polisiediens en die Dierebeskermingsvereniging is by só ’n noodoefening betrokke. Die metro beplan nou om soortgelyke oefeninge in die toekoms regoor Kaapstad te koördineer ter voorbereiding vir scenario’s waaronder grootskaalse brande, oorstromings, stadiums van uitgebreide beurtkrag en burgerlike onrus. “Sodoende kan ons verseker dat ons onderskeie nood- en reaksiedienste in staat is om die absoluut beste diens aan die inwoners van Kaapstad te lewer,” sê Winks. Die Stad Kaapstad se noodoefening. (Foto: Verskaf) Die Stad Kaapstad se noodoefening. (Foto: Verskaf)